Kázeň z ev. Služieb Božích v BA **Lamač** (**s VP**)/ (NK), 18. NE po Trojici, 8. 10. 2023, 10.00/18.00; **ES 207, 216, 490**, A 55, **ev.: Mt 22, 34 – 40**, Ž 47, 2 – 10,

téma nedele: **Poslušnosť lásky**

**3. Mojžišova 26, 1.3 – 4.9.12.14 – 17**: *„****1****Nerobte si bôžikov, ani vyrezávané modly, ani posvätné stĺpy si nestavajte, ani kamenné sochy nedovoľte vo svojej krajine, aby ste sa pred nimi klaňali, lebo ja, Hospodin, som váš Boh. ...* ***3****Ak budete chodiť podľa mojich ustanovení a budete zachovávať moje príkazy a plniť ich,****4****dám vám dažde v príhodnom čase a zem vydá svoju úrodu, i poľné stromy vydajú svoje ovocie ...****9****Obrátim sa k vám, urobím vás plodnými, rozmnožím vás a uplatním svoju zmluvu s vami. ...* ***12****Budem chodiť medzi vami, budem vám Bohom a vy budete mojím ľudom. ...* ***14****Ak ma však nebudete poslúchať a nebudete plniť všetky tieto moje príkazy,****15****ak zavrhnete moje ustanovenia a moje právne predpisy vám budú odporné, takže nebudete plniť všetky moje príkazy a narušíte moju zmluvu,****16****naložím s vami podobne. Uvediem na vás náhlu hrôzu, suchoty a horúčku, čo vyháša zrak a stravuje život; nadarmo budete siať svoje semeno, pojedia ho vaši nepriatelia.****17****Obrátim svoju tvár proti vám, takže vás porazia vaši nepriatelia a panovať budú nad vami tí, čo vás nenávidia; budete utekať, aj keď vás nikto nebude prenasledovať.“*

**Milí bratia a milé sestry!**

**Preambula**je úvodná, neraz slávnostná, časť písomného dokumentu, ktorá stanovuje zámer a význam textu, ktorý nasleduje za preambulou. **Prvý verš 26. kapitoly 3. knihy Mojžišovej:** *„Nerobte si bôžikov, ani vyrezávané modly, ani posvätné stĺpy si nestavajte, ani kamenné sochy nedovoľte vo svojej krajine, aby ste sa pred nimi klaňali, lebo ja, Hospodin, som váš Boh“* , **je  tiež preambulou. Po nej nasleduje** **výpočet zmluvných požehnaní a trestov.** Ak Boží ľud zachová zmluvu s Hospodinom, bude plniť Božie ustanovenia, dôjde požehnania. Keď však naruší zmluvu, ktorú s ním Hospodin uzavrel, má očakávať trest.

V takomto duchu boli spísané staroveké orientálne právne texty, napr. aj z učebníc dejepisu známy babylonský Chammurapiho zákonník.

Na 3. Mojžišovej knihe vidno, že **Boží zákon nie je len „suchým“ zoznamom bohoslužobných a morálnych pravidiel, ale vskutku osobným textom – záväznou zmluvou medzi Hospodinom a Jeho ľudom.** Dôraz nie je na predpisoch – pre nás často vzdialených a nie vždy jednoduchých na porozumenie. Tieto predpisy len dosvedčujú to **podstatné: verný, výlučný a oddaný vzťah medzi dvomi zmluvnými partnermi: Hospodinom a Božím ľudom.** Ešte keď boli Izraelci otrokmi v Egypte, Pán Boh sľúbil, že ich prijme za svoj ľud a bude im Bohom (2M 6, 7). Teda že s Izraelom **uzavrie zmluvu vernosti podobnú manželskej zmluve.** Táto Stará zmluva, ako ju zvykneme nazývať, bola potom slávnostne uzavretá na vrchu Sinaj.

**Pretože Hospodin je absolútne verný svojej zmluve, očakáva a požaduje vernosť aj od svojho ľudu. V ňom nemajú mať miesta žiadne modly, nijaké poohliadanie sa po iných zdrojoch pomoci a nádeje. *„Ja som Hospodin, váš Boh.“*** To je jadrom nielen celej prvej časti Biblie – Starej zmluvy, ale aj Novej zmluvy.

*„****Ak*** *budete chodiť podľa mojich ustanovení...“*

„Ak“ – nenápadné slovíčko obsahujúce iba 2 písmenká, ale zároveň **veľmi mocné slovo.** Sťa by od neho závisel celý život. Práve slovkom „ak“ sa otvára výpočet požehnaní, ktoré Hospodin zasľubuje svojim verným. Potom slovko „ak“ znova a znova opakovanie zaznieva na začiatku ďalších odstavcov obsahujúcich prísne tresty tým, ktorí sa od Hospodina odvrátia. **So slobodou je Božiemu ľudu – a dnes k nemu patríme aj my – zverená aj veľká zodpovednosť. Záleží na nás, na našej viere, na našom počínaní.** Nie sme hračkami v rukách osudu, ktorý nevieme ovplyvniť. Nie sme vydaní napospas nevypočítateľným duchovným mocnostiam. **Sme zmluvnými partnermi nášho Stvoriteľa a Pána celého vesmíru.** Na druhej strane, **nie sme bohmi.** Nijaké požehnanie si nemôžeme sami vyprodukovať. **Záleží na tom, či naše srdcia a životy smerujú k Hospodinovi, alebo sa od Neho odvracajú.**

*„Ak**budete chodiť podľa mojich ustanovení...“*

Možno nás prekvapí, že **prvé zo životodarných Hospodinových požehnaní svojmu ľudu sa týka** počasia – **dažďa.** Zasľúbená krajina totiž nebola zavlažovaná vodnými kanálmi ani veľkými riekami, ako napr. Egypt. **Boží ľud celkom závisel od včasných a výdatných dažďových zrážok.** Keď z neba prišiel jesenný a jarný dážď, vzišla úroda, prišla hojnosť a život. Naopak, keď sa nebesá zavreli, nastal hlad a smrť – ako to poznáme z príbehu proroka Eliáša a bezbožného kráľa Achába (1. Kráľov 17, 1).

V súčasnosti je ľudstvo technicky na vysokej úrovni.

V nastupujúcej klimatickej kríze však spoznávame, že **nedokážeme rozkázať dažďu ani vetru.** Roztápajúce sa ľadovce a znižujúce sa zásoby podzemnej vody nám pripomínajú, že **život je vzácny, no krehký dar** a že ak nebudeme poslúchať Hospodina...

Sme závislí na Božej milosti.

„*Obrátim sa k vám, urobím vás plodnými, rozmnožím vás a uplatním svoju zmluvu s vami. ... Budem chodiť medzi vami, budem vám Bohom a vy budete mojím ľudom“* (3M 26, 9.12).

**V každom náboženstve sa človek obracia na Boha. Avšak aby sa Boh obrátil k človeku, to je čosi unikátne.** Orientácia na hodnotu človeka je jedným z veľkých darov hebrejskej viery, ktorá až doposiaľ utvára našu civilizáciu. V Ž 8, 5 sa jeho autor pýta: (Hospodine), *„Čo je človek, že naň pamätáš? A čo syn človečí, že sa ho ujímaš?“* **V Ježišovi si Boh vyhľadal cestu k nám, stal sa človekom, aby sme sa my mohli obrátiť k Bohu.** Áronovské požehnanie vrcholí slovami: ***„Nech obráti Hospodin svoju tvár k tebe“*** (4M 6, 26). Aj prvá priama reč Ježiša v Ev. Jána (1, 38) svedčí o Pánovom obrátení sa k človeku a Kristovom záujme oň: *„****Ježiš sa obrátil*** *a videl ich, že Ho nasledujú, riekol im: Čo hľadáte?“* **Pán Ježiš prišiel nielen pre Izrael – Boží ľud Starej zmluvy, ale Božiu lásku, priateľstvo a vernosť ponúkol všetkým národom.** Pri  svojej svätej Večeri Pán Ježiš povedal (Mt 26, 28): *„Toto je moja krv novej zmluvy, ktorá sa vylieva* ***za mnohých*** *na odpustenie hriechov.“* V 2Kor. 6, 16 čítame, že Boh hovorí: *„Prebývať budem v nich a prechádzať sa, a budem im Bohom, a oni mi budú ľudom.“* **Je vzácne, že Pán Boh na nás myslí, obracia sa k nám, venuje nám svoju nekonečnú pozornosť a nefalšovaný záujem. V Ježišovi Kristovi smieme spoznávať Jeho tvár, Jeho srdce bijúce pre nás.**

Je tu však aj zvesť: „*Ak ma však nebudete poslúchať ...  ak zavrhnete moje ustanovenia ... a narušíte moju zmluvu, ...* ***Obrátim svoju tvár proti vám****“* (3M 26, 14nn).

Podobne ako slovíčkom *„ak“* sa začína výpočet požehnaní, ktoré dá Hospodin tým, ktorí zachovávajú Jeho ustanovenia, rovnako sa začína aj **výpočet trestov**, ktoré dopadnú na tých, ktorí sa zmluve s Hospodinom spreneverujú. **Pán Boh nie je zlomyseľný. Zrada voči Nemu nespočíva v nejakom nevedomom priestupku či drobnom pokĺznutí sa.** Boh nie je policajt s napriahnutým obuškom – čakajúcim, aby pri najmenšom prešľape vyštartoval na previnilca „v mene zákona“. Šesť obšírne a detailne rozpísaných Božích trestov nasleduje až po 6 slovesách vyjadrujúcich **6 štádií ľudského odvrátenia sa od zmluvného partnera – Hospodina.**

Ak *„ma ...* ***nebudete poslúchať****,*

***nebudete plniť*** *... moje príkazy,*

***zavrhnete*** *moje ustanovenia,*

*moje právne predpisy vám budú odporné* (**sprotivíte si ich**),

***nebudete plniť*** *všetky moje príkazy a*

***narušíte*** *moju zmluvu“* (3M 26, 14 – 15).

Až potom dôjde k obratu aj u Hospodina: „***Obrátim svoju tvár proti vám“*** – čo je tragický protiklad k Božiemu zasľúbeniu: „***Obrátim sa k vám“*** (3M 26, 9; por. 4M 6, 26).

Z „ak“ sa stane „potom“ – **požehnanie sa obráti na tres**t, na prekliatie.

Jeden z významov hebrejského *„pané“* – ***tvár*** je **Hospodinova prítomnosť**. Táto sa, namiesto radosti, stane pre človeka hrôzou. Výpočet trestov v 3M 26. kap. predstavuje jeden z najstrašnejších oddielov celej Biblie. Je ťažké onen výpočet trestov dočítať až do konca. V porovnaní s temnými riadkami tejto kapitoly o to väčšmi kontrastuje – vyniká neuveriteľné dobrá správa, že na svet prišiel Kristus, ktorý nás vykúpil spod zlorečenstva zákona tým, že sa stal zlorečenstvom za nás (Galatským 3, 13). **Z kliatby nami nesplnených požiadaviek Božieho zákona sme vyslobodení Pánom Ježišom Kristom. On vzal naše priestupky aj ich následky na seba. Naše prekliatie nechal dopadnúť na svoju hlavu**, lebo je napísané: Prekliaty, „zlorečený každý, kto visí na kríži“. A tak žasneme nad Božím milosrdenstvom a láskou, keď Boh v Ježišovi prišiel, aby hľadal a zachránil nás hriešnych. Vzal na seba trest právom určený nám, aby na nás prišlo Božie požehnanie. **Kiež sa vo vzťahu k ľuďom aj my učíme tejto Božej veľkorysosti, štedrosti a odpusteniu.** Amen.

*Použitím myšlienok Alexandra Fleka (NKD 2023):* **Martin Šefranko, ev. a. v. farár**